Йохан Волфганг Гьоте
Ноемврийска песен

Превод от немски: Венцеслав Константинов, —

chitanka.info

Възпявам ловкия Стрелец,

Но не старика благ,

При който слънцето-беглец

Се скрива в дъжд и сняг,

А юношата ведролик

Сред цъфнали поля;

Той нежните сърца за миг

Пронизва със стрела.

И ето че в мъгли и дим,

Сред зимна тишина

Дарява ни с другар любим

И с прелестна жена.

О, нека занапред блести

Чрез образа си драг

Навеки с ярките звезди

Тоз мил и свиден знак!

1783

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.